বঙ্গ জুড়ে পারদ পতনের বার্তা, দক্ষিণবঙ্গে শীতের আমেজ

কোয়েল মন্ডল (দক্ষিণ ২৪ পরগনা): বঙ্গ জুড়ে পারদ পতনের বার্তা, দক্ষিণ ২৪ পরগনায় ( South 24 Bengal Weather) বাড়ছে শীতের (Winter) আমেজ। অবশেষে দীর্ঘ প্রতীক্ষার পর বঙ্গে শীতের আগমনী বার্তা। আলিপুর আবহাওয়া দফতর (Alipur Weather Office) , আগামী দু’দিনে কলকাতা সহ বঙ্গের সব জেলাতেই পারদ পতনের পূর্বাভাস দিয়েছে। এই পূর্বাভাসে শীতপ্রেমী মানুষের মধ্যে খুশির আমেজ লক্ষ্য করা যাচ্ছে।

​আবহাওয়া দফতর সূত্রে খবর, আগামী দু’দিন রাজ্যের সব জেলায় রাতের তাপমাত্রা গড়ে প্রায় দুই ডিগ্রি সেলসিয়াস পর্যন্ত কমতে পারে। আকাশ মূলত পরিষ্কার থাকবে এবং আবহাওয়া থাকবে শুষ্ক। এর ফলে হালকা শীতের আমেজ আরও ভালোভাবে অনুভূত হবে। সকাল থেকে দক্ষিণ ২৪ পরগণা জেলায় শীতের অনুভূতি খানিকটা বেড়েছে। আজ সকালে ঠান্ডার পাশাপাশি জেলাজুড়ে লক্ষ্য করা গেছে ধোঁয়াশার পরিস্থিতি।

আরও পড়ুন- নবম-দশমের লিখিত পরীক্ষার ফল প্রকাশ করল কমিশন

বিশেষত জেলার সুন্দরবন উপকূলবর্তী এলাকায় ঠান্ডা ও ধোঁয়াশার পরিমাণ বেশি। সকালের দিকে উপকূলের জলপথে দৃশ্যমানতা কিছুটা কম থাকায় সতর্ক থাকতে বলা হয়েছে।

বিশেষজ্ঞরা মনে করছেন, এই পারদ পতন আপাতত রাজ্যে শীতের আগমনকে নিশ্চিত করছে, যা রাজ্যবাসীকে স্বস্তি দিচ্ছে।

আবহবিদদের এই বার্তায় শীত প্রেমীদের মধ্যে খুশির আমেজ। পারদ পতনের দিকেই তাকিয়ে আছে মানুষ। এবার শীতের রোদ্দুর গায়ে মেখে পিঠে, পুলি থেকে পাটি সাপটার দিন চলে আসছে। গ্রাম বাংলা থেকে শহর- শহরতলীর মানুষের কাছে শীত যেন একটা আলাদা উৎসব থেকে আনন্দের বার্তা বয়ে নিয়ে আসে। কারণ এই সময় হই-হুল্লোড় থেকে পিকনিক সমস্ত কিছু ঘিরে এক আলাদা পরিবেশ তৈরি হয়।

দেখুন আরও খবর-

​